’Bâḻ meññ-nu lo guiedzylie néladzy yâme laꞌd la,
lâ gann nier naa we gucnéladzy yâme.
Bâḻ ñahc laꞌd de leeyâme la,
nîntzi yâme laꞌd,
mod-ndzi gahc saꞌ yâme.
Per naa güleꞌn laꞌd lahd yâme,
leewe néladzy yâme laꞌd,
porni ba nehx rtzoo laꞌd mod-rtzoo gahc yâme.
Lâ guitsêlou laꞌd diidz ni ren laꞌd:
“To mós,
dac‑e ma rsahc me que patróṉ.”
Bâḻ bgultihp yâme naa,
zegahc‑e zgultihp yâme laꞌd;
bâḻ biuꞌladzy yâme dtiidzaꞌ,
zegahc‑e ziuꞌladzy yâme xtiidz laꞌd.
Gyre nirieꞌ stzoo yâme laꞌd porni nac laꞌd dmeññaꞌ,
no porni nehx rzaclo yâme dTadaꞌ ni pshahl naa.
’Bâḻ naa di ñaḻaꞌ ñunon diidz leeyâme,
nehx ñahp yâme guîlquie.
Per naꞌ,
ba nehx nu guîlrioob no leeyâme por xguîlquie yâme.
Dxu néladzy naa,
zegahc‑e néladzy yâme dTadaꞌ.
Nehx ñahp yâme guîlquie bâḻ naa nehx ptzon lahd yâme mbehty ni ngann ni nehx beeiy ntzoo zrieñ meññ.
Per naꞌ ba bwieꞌ yâme gyre ni ptzon,
no nîcze ze leeu,
néladzy yâme naa no néladzy yâme dTadaꞌ.
Per nirieꞌ gacu ze lehdy gac ni rnii lo xleiy yâme,
ru queꞌu:
“Nehx gatzon leeyâme mbehty,
per néladzy yâme naa.”
’Dze-guiaad to ni gacno laꞌd,
ni gdee dTadaꞌ no cshaalaꞌ lee,
wé we xiSpirt me ni gluu laꞌd ni uli,
wé we zdee diidz de naa.
No laꞌd zegahc zdee diidz de naa,
porni nu laꞌd no naa xtâ dze-guzloꞌn.
’Gayapyaꞌ laꞌd nirieꞌ lehdy di yqueꞌladzy laꞌd mbehty.
Zboo yâme laꞌd idoo tohgzy,
no zdzihñ dzé xtâ no igaꞌdy yâme laꞌd;
no nitisy dxu ctzoo ze,
nlâdzy yâme mod-wé racladzy Dioz.
Ctzoo yâme ze,
porni nehx rzaclo yâme naa,
no nehx rzaclo yâme dTadaꞌ.
Ren laꞌd nirieꞌ lehdy dze-ba gayahcu,
guitsêlou laꞌd ba renu laꞌd‑e.
’Nehx gutzyaꞌ laꞌd nirieꞌ antzy,
porni nu ziaꞌraꞌ no laꞌd.